Un tânăr motociclist a murit după ce a fost implicat într-un accident rutier
Un tânăr în vârstă de 18 ani, care circula cu motocicleta, a fost rănit mortal pe un drum din județul Arad. Motociclistul a fost lovit de un TIR.
Pompierii arădeni au fost chemați, în noaptea de vineri spre sâmbătă, la un accident rutier în care au fost implicate un autotren și o motocicletă, în orașul Arad, Calea Zimandului.
CITEȘTE ȘI: Sorin Grindeanu: "Vrem să terminăm Centura de Sud a Timișoarei. Alegerile vin și pleacă, dar această centură trebuie terminată"
În urma impactului, motociclistul, un tânăr în vârstă de 18 ani, a murit.
Decesul a fost declarat de către medicul echipajului SMURD Terapie Intensivă Mobilă.
Polițiștii au stabilit că un cetățean maghiar, de 52 de ani, a condus o autoutilitară în cuplu cu semiremorcă, pe Calea Zimandului, dinspre Livada spre str. Petru Rareș.
"În timp ce efectua un viraj la stânga, a accidentat un tânăr de 18 ani, din Arad, care se deplasa cu o motoretă, din sens opus.
În urma impactului, tânărul a decedat. Verificările polițiștilor au relevat faptul că tânărul nu avea permis de conducere pentru nicio categorie de vehicule, numărul de înmatriculare al motorului nu este atribuit niciunui vehicul, iar motoreta are un alt număr de înmatriculare.
Testarea cu aparatele din dotare au indicat că șoferul nu se afla sub influența alcoolului sau drogurilor", transmite IPJ Arad.